Významové univerzum

Významové univerzum je významový svet: súhrn alebo súbor všetkých významových útvarov a významových procesov. Možno ho skúmať synchronicky a diachronicky, ako výtvor osoby, školy, smeru, doby, vedeckej disciplíny a pod.

Významové univerzum je odrazom objektívnej reality a existuje podľa Dubničku v ontologický úplnom zmysle slova: iba ideálne a len dovtedy, pokiaľ existuje aspoň jedno vedomie, ktoré ho dokáže stotožniť s objektívnou realitou. Jedinec prostredníctvom komunikácie prekračuje, čo je dané len jemu samotnému, a zisťuje, že jeho skúsenosť a skúsenosť iných spadá pod to isté diskurzívne významové univerzum.

Dodržanie významového univerza je dôležité pri uskutočňovaní prieskumu prostredníctvom dotazníka: je potrebné zaistiť zhodu vo vnímaní významu, ktorý respondent prisudzuje otázkam a významu, ktorý sa do otázok zámerne včleňuje.

 Druhy 
Teoreticky existuje značné množstvo významových univerz: ženské významové univerzum a mužské významové univerzum, významové univerzum filmu či významové univerzum bratislavskej filozofickej školy.  

Slovenská hypertextová encyklopédia Filit rozlišuje viaceré historické typy svetového významového univerza:
 praveké významové univerzum
 antické významové univerzum
 významové univerzum rímskeho práva – subuniverzum antického významnového univerza 
 stredoveké významové univerzum
 novoveké významové univerzum – k dominujúcim útvarom novovekého významového univerza patrí najmä kategória činnosti, kategória subjektu, kategória vzťahu
 súčasné významové univerzum (od 19. storočia) – vyznačuje sa tým, že v ňom dominuje kategória vývojovosti

Okrem svetového významového univerza rozpoznáva lokálne, európske významové univerzum.

Z hľadiska odborového členenia Filit osobitne rozlišuje filozofické významové univerzum, ktoré predstavuje súčasť filozofie a ktoré je tvorené všetkými významovými útvarmi a významovými procesmi vytvorenými filozofmi, teda všetkými filozofickými pojmami, učeniami, predstavami, teóriami, dôkazmi či celou filozofickou problematikou. Filozofické významové univerzum je stredobodom pozornosti pri modelovaní filozofie prostriedkami hypertextovej sústavy FIA. V rámci filozofie rozpoznáva Filit významové univerzá niektorých predstaviteľov filozofie, ako napríklad významové univerzum Aristotela či Hegela.

 Referencie 

 Pozri aj 
 Interpretačné spoločenstvo
 Významový proces
 Významový systém
 Významový útvar

Kategória:Filozofické koncepty